GLOW โตดี ปันผลเด่น
เสน่ห์ไม่เคยจางหายสำหรับ GLOW ด้วยผลงานที่สร้างความประทับใจมาตลอด ผลประกอบการที่เติบโตต่อเนื่อง เช่นช่วงปี 2555 มีกำไรสุทธิจำนวน 5,559.57 ล้านบาท ต่อมาปี 2556 มีกำไรสุทธิ 7,214.44 ล้านบาท ขณะที่ปี 2557 มีกำไรสุทธิ 9,138.89 ล้านบาท และปี 2558 มีกำไรสุทธิ 8,355.42 ล้านบาท
6 ส.ค. 2559

–คุณค่าบริษัท–
 
เสน่ห์ไม่เคยจางหาย โดยเฉพาะบริษัท โกลว์ พลังงาน จำกัด (มหาชน) หรือGLOW ด้วยผลงานที่สร้างความประทับใจมาตลอด ผลประกอบการที่เติบโตต่อเนื่อง เช่นช่วงปี 2555 มีกำไรสุทธิจำนวน 5,559.57 ล้านบาท ต่อมาปี 2556 มีกำไรสุทธิ 7,214.44 ล้านบาท ขณะที่ปี 2557 มีกำไรสุทธิ 9,138.89 ล้านบาท และปี 2558 มีกำไรสุทธิ 8,355.42 ล้านบาท
ยิ่งไปกว่านั้นเมื่อผลการดำเนินงานช่วงไตรมาส 2 สิ้นสุดวันที่ 30 มิถุนายน 2559 บริษัทมีรายได้จากการขายทั้งสิ้น 13,667.04 ล้านบาท จากงวดเดียวกันของปีก่อน 16,821.36 ล้านบาท ส่วนกำไรสุทธิของบริษัทขยับขึ้นมาอยู่ที่ 2,761.16 ล้านบาท หรือ 1.89 บาทต่อหุ้น จากงวดเดียวกันของปีก่อน 2,295.82 ล้านบาท โดยสาเหตุหลักของผลการดำเนินงานที่เพิ่มขึ้นเกิดจาก 1) ไตรมาส 2 ปี 58 มีการบันทึกผลขาดทุนจากอัตราแลกเปลี่ยนกว่า 420 ล้านบาท ในขณะที่ไตรมาส 2 ปี 59 มีผลกำไรจากอัตราแลกเปลี่ยน 43.2 ล้านบาท
2) อัตรากำไรขั้นต้นดีขึ้นจาก ไตรมาส 2 ปี 58 ที่ 25.26% เป็น 30.90% ในไตรมาส 2 ปี 59 อันเป็นผลมาจากราคาต้นทุนก๊าซซึ่งเป็นเชื้อเพลิงในการผลิตกระแสไฟฟ้าลดลง ทำให้มีส่วนต่างระหว่างรายได้รับจากการจำหน่ายไฟฟ้าและค่าใช้จ่ายต้นทุนเชื้อเพลิงในการผลิต และ 3) ค่าใช้จ่ายดอกเบี้ยลดลง 18% จากงวดเดียวกันของปีก่อนมาที่ 632 ล้านบาท จากการชำระคืนเงินกู้ยืมตามแผน ทั้งนี้รายได้จากการจำหน่ายไฟฟ้าลดลง 18.75% จากงวดเดียวกันของปีก่อนมาที่ 13,667 ล้านบาท ลดลงเนื่องจากการปรับตัวลงของค่าความพร้อมจ่ายและค่าพลังงานไฟฟ้า (Ft) รายได้จากสัญญาเช่าทางการเงินลดลง 16.15% จากงวดเดียวกันของปีก่อนมาที่ 166.34 ล้านบาท ลดลงตามสัญญาของโรงไฟฟ้า GLOW IPP
ส่วนผลการดำเนินงานงวดหกเดือน สิ้นสุดวันที่ 30 มิถุนายน 2559 บริษัทมีรายได้จากการขายทั้งสิ้น 27,312.93 ล้านบาท จากงวดเดียวกันของปีก่อน 31,633.15 ล้านบาท ขณะที่ผลกำไรสุทธิขยับขึ้นมาอยู่ที่ 5,525.58 ล้านบาท หรือ 3.78 บาทต่อหุ้น จากงวดเดียวกันของปีก่อน 4,478.52 ล้านบาท หรือ 3.06 บาทต่อหุ้น บริษัทยังพิสุทธิ์ให้รู้ว่ามีความสามารถในการทำกำไรจริง
ทั้งนี้ นักวิเคราะห์ บล.ฟิลลิป ยังคงประมาณการผลการดำเนินงานปี 59 ไว้ ที่ 8,105 ล้านบาท ลดลง 3.1% จากงวดเดียวกันของปีก่อนโดยสาเหตุของคาดการณ์ผลการดำเนินงานที่ลดลงเล็กน้อย เกิดจากจาก 1) ค่าความพร้อมจ่ายตามสัญญาของ GLOW IPP ทยอยลดลงตามอายุสัญญา 2) รายได้จากสัญญาเช่าทางการเงินของ GLOW IPP ทยอยลดลง และ 3) ปริมาณการผลิตไฟฟ้าของโรงไฟฟ้า HHPC ลดลงมาที่ 394 Gwh จากเดิมราว 440 Gwh เนื่องจากปริมาณน้ำฝนในปีที่ผ่านมามีปริมาณที่น้อยลง
อย่างไรก็ดี คาดว่าในระยะ 2-3 ปีข้างหน้า ทาง GLOW จะยังไม่มีการลงทุนในโครงการโรงไฟฟ้าใดๆเพิ่มเติม เนื่องจากบริษัทต้องการคงนโยบายในการเลือกลงทุนในโครงการที่ให้ผลตอบแทนดี รวมไปถึงการเน้นลงทุนในพลังงานสะอาด จึงทำให้มีโครงการโรงไฟฟ้าที่จะให้ลงทุนน้อย ซึ่งทำให้บริษัทมีเงินสดในมือมากพอที่จะจ่ายปันผลพิเศษในปี 58 รวม 5.75 บาทต่อหุ้น และคาดว่าจะจ่ายปันผลรวมในปี 59 และ 60 เป็นจำนวนใกล้เคียงกัน ที่ 5.75 บาทต่อหุ้น คิดเป็นอัตราส่วนเงินปันผลตอบแทนราว 6.7%
สิ่งสำคัญ ยังคงมองว่าผลตอบแทนเงินปันผลของ GLOW ยังเป็นที่น่าสนใจในการเข้าซื้อ โดยคาดจะมีเงินปันผลที่สูงและแน่นอน ในปี 59 และ 60 ที่ 5.75 บาทต่อหุ้น ปรับคำแนะนำเป็น “ซื้อ” หลังราคาหุ้นมีการย่อตัว ราคาพื้นฐานปี 59 ที่ 92.75 บาท
…
 
ผู้ถือหุ้นรายใหญ่
1.บริษัท เอ็นจี โฮลดิ้ง (ประเทศไทย) จำกัด 661,059,773 หุ้น 45.19%
2.ENGIE GLOBAL DEVELOPMENTS B.V. 349,916,260 หุ้น 23.92%
3.LITTLEDOWN NOMINEES LIMITED 84,937,800 หุ้น 5.81%
4.บริษัท ไทยเอ็นวีดีอาร์ จำกัด 52,241,983 หุ้น 3.57%
5.สำนักงานประกันสังคม 43,650,000 หุ้น 2.98%
 
รายชื่อกรรมการ
1.นาย ญาณ ฟรานซิสคุส มาเรีย ฟลาเช่ ประธานกรรมการ
2.นายเบรนดอน จี.เอช. วอเทอร์ส ประธานเจ้าหน้าที่บริหาร
3.นายเบรนดอน จี.เอช. วอเทอร์ส กรรมการ
4.นายเอซ่า พอลี เฮสคาเน่น รองประธานกรรมการ
5.นายอนุตร จาติกวณิช กรรมการ